Návrh na zmeny v zložení Ústrednej povodňovej komisie a v Štatúte Ústrednej povodňovej komisie

Ústrednú povodňovú komisiu zriadila vláda Slovenskej republiky uznesením  č. 222 z 9. júla 1975 na základe § 18 ods. 5 zákona SNR č. 135/1974 Zb. o štátnej správe vo vodnom hospodárstve ako orgán vlády pre oblasť ochrany pred povodňami.
	Ústredná povodňová komisia koordinuje a kontroluje prípravu a vykonávanie preventívnych opatrení ústredných orgánov a krajských úradov na ochranu pred povodňami a schvaľuje komplexné povodňové plány krajov. V čase nebezpečenstva povodní a počas povodne, ohrozujúcej rozsiahle územie, ak povodňové komisie krajských úradov nestačia vlastnými silami a prostriedkami robiť potrebné opatrenia a na hraničných tokoch riadi, koordinuje a kontroluje v plnom rozsahu ochranu pred povodňami. 
Ide o špecializovaný krízový štáb pre jednu z najčastejšie sa opakujúcich živelných pohrôm, ktorý v čase významných povodní operatívne rieši situáciu s využitím všetkých dostupných síl a prostriedkov, vrátane prípadnej medzinárodnej pomoci a významne sa tým podieľa na minimalizácii rozsahu škôd, spôsobených povodňami. 
Zloženie Ústrednej povodňovej komisie bolo schválené uznesením vlády Slovenskej republiky č. 322 z 9.5.1995. Uznesením vlády SR č. 578/1998 (bod B.2.) bola Ústredná povodňová komisia rozšírená o ministra práce, sociálnych vecí a rodiny a o ministra zahraničných vecí. Pre operatívnejšie získanie informácií o možnostiach použitia potrebného materiálu aj zo zásob štátnych hmotných rezerv bola Ústredná povodňová komisia rozšírená uznesením vlády SR č. 925 z 26. septembra 2001 o predsedu Správy štátnych hmotných rezerv SR. 
Na základe zákona NR SR č. 139/2003, ktorým sa mení a dopĺňa zákon č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov a ktorým sa dopĺňa zákon č. 312/2001 Z.z. o štátnej službe a o zmene a doplnení niektorých zákonov v znení neskorších predpisov, v súvislosti s prechodom kompetencií vo vodnom hospodárstve z Ministerstva pôdohospodárstva SR na Ministerstvo životného prostredia SR, je potrebné vykonať príslušné zmeny aj v zložení Ústrednej povodňovej komisie a v Štatúte ústrednej povodňovej komisie.
Po zmene kompetencií je predsedom Ústrednej povodňovej komisie minister životného prostredia Slovenskej republiky. Podpredsedom zostáva minister vnútra Slovenskej republiky. Doterajší predseda zostáva členom komisie spolu s doterajšími členmi, ministrami vybraných rezortov a predsedom Správy štátnych hmotných rezerv SR.
Výkonnú a administratívnu činnosť komisie zabezpečuje jej člen, poverený funkciou tajomníka, ktorého menuje predseda komisie z  príslušných vedúcich pracovníkov Ministerstva životného prostredia SR. Konkrétne mená a funkcie budú do zoznamu členov Ústrednej povodňovej komisie (príloha č. 1) doplnené po schválení delimitačného protokolu a začlenení pracovníkov vodohospodárskej sekcie Ministerstva pôdohospodárstva SR do rezortu Ministerstva životného prostredia SR. Nadväzne bude upresnené zloženie Technického štábu ÚPK a Operačnej skupiny MŽP SR na ochranu pred povodňami.
Hlavné úlohy Ústrednej povodňovej komisie sú: 
-	koordinácia a kontrola prípravy a vykonávania preventívnych opatrení ústrednými orgánmi a krajskými úradmi,
-	schvaľovanie povodňových plánov ústredných orgánov a krajských úradov,
-	riadenie, koordinácia a kontrola vykonávania opatrení pri rozsiahlych povodniach a pri povodniach na hraničných tokoch.
Odborným poradným a výkonným orgánom Ústrednej povodňovej komisie je Technický štáb Ústrednej povodňovej komisie. Jeho členmi sú zástupcovia rezortov, ktorých ministri sú členmi Ústrednej povodňovej komisie.
 	Činnosť Ústrednej povodňovej komisie a jej Technického štábu sa riadi Štatútom, ktorý bol schválený uznesením vlády Slovenskej republiky č. 548 z 27. júla 1993. Nový návrh Štatútu, ktorý obsahuje zmeny, vyplývajúce z prechodu kompetencí, je v prílohe č.2.